
Capitolul 1: Sciții

În momentul când istoricii, arheologii și paleontologii - dar și alte categorii de specialiști - au început să cerceteze trecutul în mod organizat, celei dintâi ”perioade a fierului” - cuprinsă, convențional, cam între anii 800 î.Hr. - 450/350 î.Hr. -, i-au dat (luând ca reper numele unei localități din Austria,  unde s-au descoperit pentru prima oară vestigii din acest interval cronologic) denumirea de Hallstatt.

Or, în lunca Dunării, cum această perioadă a coincis cu sosirea negustorilor greci - care, fără să știe, au înființat, acolo unde au acostat, primul port din regiune, și au contribuit la definirea unei așezări ridicând-o, prin aportul lor, la rangul de „târg” (în sens de „oraș”), sau de „burg” -, prefacerile înregistrate au fost imediate și de durată: metalurgia fierului a prosperat copios, toți meșteșugarii, fabricanți de arme, învățând să călească oțelul, pentru a face spade, potcovitul cailor - practicat, îndeosebi, de formațiunile militare ale „razd”-ilor din regiune - a luat un avânt enorm - nemaiavând să se oprească decât peste câteva mii de ani -, iar comerțul „interstatal” înființat de eleni la Giurgiu le-a transformat radical geților din lunca Dunării atât viziunea asupra vieții, cât și comportamentul, căci, de atunci, nimeni n-a mai încălecat un cal fără harnașament, nici un bărbat nu a mai purtat o spadă cu mânerul lipsit de incrustații, și nici o soție de nobil nu s-a mai arătat în societate, în zilele considerate deosebite, fără mărgele de sticlă la gât, sau fără brățări la mâini și fără broșe pe piept. 

A fost un timp fabulos, când, în pofida fricii și a nesiguranței - care constituiau permanențe -, păstoritul și agricultura au căpătat o amploare nemaiîntâlnită, pescuitul s-a dezvoltat enorm și toate comunitățile au prosperat. Dar, îndeosebi, s-a extins comerțul, care, pătrunzând în așezările cele mai îndepărtate, a determinat ca, pe de o parte, tot mai multe căruțe cu cereale, cu piei, cu miere și cu brânzeturi, conduse de geți, să se scurgă zilnic spre portul Giurgiu - schimburile desfășurându-se însă și în „târg”, sau în „obor”, unde negustorii eleni își trimiteau vânzători -, iar pe de alta aproape din nici o gospodărie care se respecta - de aristocrați, cu precădere - să nu lipsească amforele grecești pentru păstrat vinul și untdelemnul, cuțitele subțiri de oțel, vasele de bronz, de argint și chiar de aur, instrumentele chirurgicale sau veterinare, candelabrele cu lumânări, dar nici vasele de pământ, impecabil lucrate, nici podoabele pentru femei, atât de căutate în toată lunca.

Și, pentru că viața era atât de generoasă, așezări mai micuțe - precum Bălănoaia, Daia, Bălanu sau Ghizdaru, încropite încă din „epoca bronzului” - au dobândit contururi ferme și s-au închegat. Iar în altele - ca la Braniștea, la Oinacu, la Gostinu și la Frătești - populația s-a înmulțit atât de mult, dar, mai ales, s-a schimbat într-atât încât s-a extins ori pe locul vechilor vetre, ori în proximitate și, sub influența negustorilor greci, care i-au insuflat ideea de emancipare, a înființat noi culturi.

E foarte posibil ca între pădurile înfricoșătoare de la Bălănoaia și cariera de piatră de la Frătești o mare contribuție la consolidarea micuțelor localități să o fi avut membrii fostei culturi Coslogeni, care, amestecați cu componenții culturilor Tei și Zimnicea - Plovdiv, să fi preferat câmpiile mai întinse din zona aceea pentru a poseda pășuni mai mari și pentru a pune vii.

Oricum s-ar fi întâmplat însă, cert e că - potrivit arheologilor - atunci, între secolele 8 - 7 î.Hr., a apărut o cultură nouă, deosebită, caracterizată prin tehnica înaintată, născută, cel mai probabil, la Dunăre, dar care, cunoscută fiind mai târziu sub denumirea de „cultura Basarabi”, s-a întins în toată Muntenia - întrucât, după toate probabilitățile, constituenții ei aveau o slăbiciune pentru zona de șes -, în Oltenia, în sudul Transilvaniei, în sudul Moldovei, în Banat, în nordul Bulgariei, în sudul Republicii Moldova, în nordul Serbiei, în Vojvodina și în Câmpia Panonică. Iar când s-a extins, evident, și-a impus pretutindeni propriile caracteristici, așa încât, deși încă nu se cunoștea roata de olărit, meșteșugarii autohtoni, care începuseră să își deschidă ateliere, au învățat să producă masiv vestitele străchini invazate, cu marginile arcuite spre interior, dar și evazate, precum și vasele mari, cu picior, sau pântecoase, sau ceștile mari cu două toarte, lucrate exclusiv manual, dovedind că înrâurirea civilizației elene întâlnise, pentru a rodi, un teren extraordinar de bun.

O notă aparte însă a făcut la Giurgiu, unde corăbiile grecești sosind mereu în port, încărcate cu mărfuri încă nemaivăzute, iar personalul navigant, militarii și negustorii trebuind să se hrănească, atât confecționarea de bărci și de năvoade, pentru pescuitul fluvial, cât și creșterea animalelor, pe pășunile din jurul așezării, dar și în ostroave, precum și sărarea și afumarea marilor cantități de pește prins au căpătat dimensiuni greu de evaluat. Însă câștigul merita efortul; geții erau mulțumiți că, în felul lor reticent, se modernizau, clădindu-și un trai mai agreabil, iar grecii, pentru care reîntoarcerea definitivă în țara lor echivala cu o sinucidere pe plan social, se bucurau că se îmbogățiseră, și prosperau mereu, nemaifiind siliți să se înapoieze într-o patrie în care abuzurile și nedreptățile nenoroceau tot mai mulți cetățeni.

De altfel, aceleași abuzuri și inechități au stat la baza unei decizii extraordinare, pe care, în cea de-a doua jumătate a secolului al 7-lea î.Hr., au luat-o, încheindu-și perioada de prospectare - sau de tatonare -, comercianții originari din Milet sosiți la Marea Neagră: și anume, aceea de a înființa la Histria, lângă gurile Dunării, în schimbul unui tribut plătit, ca și la Giurgiu, conducătorului din regiune, pentru dreptul de a face negoț și pentru protecție, cea dintâi colonie destinată unei stabiliri permanente în acele ținuturi. 

Nu se știe nici cine a fondat așezarea, nici cum s-a numit oicistul; s-a aflat însă cu siguranță că, începând de atunci, negustorii eleni au introdus în schimburile comerciale cu geții moneda, abia apărută, cu puțin timp în urmă, aproape concomitent, în Milet, în Efes, în Paros, în Argos, în Corint, în Egina, precum și în alte orașe-stat. Iar prin intermediul navelor care urcau pe Dunăre, până la Turnu-Severin sau și mai departe, aceasta, de bună seamă, a ajuns și s-a răspândit rapid și la Giurgiu.

Viața așezată a oamenilor din acel colț de lume însă s-a clătinat într-o zi, când, prin secolul 7 î.Hr., poate către amiază, sau mai târziu, pe dealurile dinspre Bălănoaia, dintre copaci, au început să se înalțe fuioare groase de fum, semnalând o primejdie nevăzută încă, dar care îi pândea pe toți. Văzându-le, oamenii s-au oprit, alarmați, neînțelegând, poate, din prima clipă, ce se întâmpla; pe urmă însă, când s-au lămurit, agricultorii au fugit de pe câmp, păstorii și-au mânat turmele la adăpost, iar o parte dintre geții din așezări și-au îngrămădit avutul în care, au înjugat, și-au luat familiile și au alergat, în trap întins, către Codrii Vlăsiei. Un grup și mai mare însă - și totuși mic în raport cu un corp regulat de oaste -, bărbați în putere, chemați de „razd”-ii lor, înarmați cu furci și cu topoare, unii pe jos, alții călări pe cai, s-au adunat pe câmp, la marginea localității și, împreună cu formațiunile militare regale, comandate de generali - și acelea prezentate în același chip, o parte constituită din trupe de cavalerie, iar alta din cete de pedestrași - (cărora, desigur, li se zăreau de departe lăncile lungi, ascuțite, cu vârfuri de oțel, spadele mari, deja scoase din teci și cucurile cu săgeți de la șold), întâi au trimis iscoade, să observe ce se petrecea, apoi au așteptat.

Erau destul de puțin numeroși, veniți, îndeobște, din așezările expuse mai mult, ca Frătești și Bălănoaia și, pentru că nici nu îi unificase nimeni, nici nu aveau disciplina de a se supune unui singur conducător, păreau și mai puțini. Însă primejdia iminentă, care-i amenința pe toți, a părut a le spori înțelepciunea, așa încât, în cele din urmă, după o sumă de ciorovăieli, s-au ordonat, totuși, pentru bătălie: pedestrașii profesioniști în față, cu lănci și cu scuturi, urmați de geții liberi, înarmați cu furci și cu topoare, aflați tot pe jos, iar cavaleria, împărțită în două, pe flancuri, trebuind să atace, și să învăluie, sau să acorde ajutor, unde era nevoie. 

În acel moment, în mare tăcere, s-au întors iscoadele și au raportat: dinspre nord, prin pădure, pe drumul mare, venea un întreg convoi, cu căruțe cu coviltir, trase de cai puternici, dar și cu un puhoi de oameni în jurul lor, unii, cei mai mulți, pe jos, iar alții călări, toți înarmați cu lănci și cu scuturi. Din pricina prafului însă, care, din drumul stricat de roți, se înălța ca un nor cenușiu, și a frunzișului des, nu-și dădeau seama nici cărui neam aparțineau, nici cât erau de numeroși, nici dacă erau urmați de turme sau de cirezi. Dar, atât cât puteau ei socoti cu mintea lor, nu erau nici geți, nici neguțători și, după cum mergeau - încet, ca și cum s-ar fi așternut la drum lung -, nu păreau a intenționa să se așeze aici. Pentru a se lămuri pe deplin însă trebuia să mai aibă răbdare, până ce imensul convoi va ieși dintre arbori, și din valul de praf și atunci, când vor pătrunde pe iarbă, în câmp deschis, se vor lămuri și cine sunt, și ce vor. Și, încordați, cu nervii întinși, pregătiți încă și mai bine de luptă, din nou au așteptat, cu mâinile strânse pe lănci, pe spade și pe topoare.

Și atunci, deodată, în șesul plat de dinainte, cu iarba retezată de vitele din așezări, dintre frunzișurile marilor copaci, s-au ivit, ca la un semn, mai multe rânduri neregulate de oameni călări, voinici, pletoși, bărboși, cu nădragi strânși la glezne, cu niște încălțări din piei foarte tari de animale, numite „meși”, în picioare, cu brâie înguste, cu tunici colorate, lungi până la genunchi, cu cușme țuguiate pe cap, cu lănci în mâini, cu spade la șold și cu arcuri în spate, iar geților ascunși în tufișuri parcă nici răsuflările nu li s-au mai auzit: erau „sciții regali”, sau trupele permanente de luptători cu plată, renumite pentru cruzimea lor și cunoscute ca niște bande de asasini, care, de regulă, ca și acum, aveau misiunea de a-l proteja pe suveranul scit din mijlocul lor, aflat într-un rădvan.

„Sciții regali” înspăimântaseră lumea prin sadismul lor: erau cei mai iscusiți și mai fideli ostași din triburile lor, erau nomazi, erau nemiloși, dar, mai ales, erau canibali, având obiceiul de a bea sângele inamicilor din cupe lugubre, făcute din cranii de om. La bătălii, pentru a-i sprijini, participau uneori și femeile lor, iar ca recompensă, sau ca plată pentru serviciile prestate nu acceptau decât a fi împroprietăriți cu pământ, pe undeva prin ținuturile nou cucerite, pentru a se sedentariza. În urma lor, în zăngănit de arme și în zgomotul făcut de copite, venea apoi un șir lung de căruțe cu șase osii și cu coviltir - cum geții nu mai văzuseră până atunci -, ocupate de niște oameni roșcați, cu bărbile ruginii, la fel de solizi și de cruzi ca și „sciții regali”, care erau bogătașii etniei, apoi niște căruțe tot atât de lungi ca ale aristocraților, dar mai sărăcăcioase, încărcate cu femei despletite, acoperite cu largi pelerine, cu copii, cu bătrâni și cu oameni de rând - toți înveșmântați cam la fel, cu aceleași mantii foarte lungi -, apoi, în sfârșit, herghelii de cai, cu foarte multe iepe, mânate de robi aflați pe jos, îmbrăcați ca și stăpânii, care, la popasuri, mulgeau laptele pentru băut.

Dar, la război, precum auziseră geții, nici sciții de rând nu se arătau mai blânzi, obișnuind să ucidă captivii prin înfigerea unui țăruș în cap, sau în trup, după ce-i culcau la pământ și-i legau de niște pari; din scalpurile dușmanilor își făceau prosoape, sau îmbrăcăminte de zile mari, iar frâiele cailor și le ornau, de asemeni, cu smocuri de păr uman agățat de ele în chip de trofee. De regulă însă nu luau decât puțini prizonieri, și încă și acelora, pentru a nu fugi, le scoteau ochii și îi transformau în sclavi, obligându-i apoi să se îngrijească de hergheliile lor. Altminteri, nefiind statornici, trăiau de pe o zi pe alta, din jafuri și din prăzi de război, iar taberele și le întindeau acolo unde găseau pășuni. Și doar rar, când, din împrejurimi, nu-i stingherea nici un trib, se așezau într-un loc, începând să lucreze pământul, deși nici atunci nu duceau un trai tocmai sedentar, preferând să vândă cerealele negustorilor greci, și nu să le prelucreze, iar apoi să se mute în altă parte.

În momentul acela, unul dintre „sciții regali”, care, între timp, ajunseseră atât de aproape de geții tupilați pe după tufișuri încât li se vedeau bine coifurile de bronz, cămășile de zale căptușite cu pânză roșie - ca acelea purtate de greci, de la care, probabil, și le procurau - și scuturile rotunde de lemn, sau din piele tare, decorate, cel mai adesea, în mijloc, cu ornamente zoomorfe de aur, a încremenit, părând a sta la pândă și a asculta, și ceilalți s-au oprit și ei; dar, numaidecât, de undeva din apropiere a țâșnit un șacal, speriat probabil de neobișnuitul zgomot, și ei s-au destins, pornind din nou la drum, în scârțâit de căruțe și în tropot de pași. Acum, după ce gărzile regale pătrunseseră tot mai mult pe câmp, prin dreptul tufișurilor treceau sciții de rând, gâfâind pe lângă căruțe, cărora, de asemeni, li se zăreau tatuajele cu modele tribale făcute pe corp (uneori însă și cu imagini ale unor făpturi reale  sau închipuite), arcurile petrecute pe după umeri, curbate de două ori, sulițele lungi, pumnalele tăioase, atârnând pe piciorul stâng, precum și săbiile persane, cu tecile incrustate cu aur.

Alături, în umbra unui desiș de sânger, „razd”-ul de la Frătești, cu o mână strânsă pe lance, și cu inima bătând să-i spargă pieptul, a mișcat scurt brațul liber în sus, pregătindu-se a-l coborî, pentru a-și înștiința supușii să se năpustească spre ei. În secunda aceea însă din stânga tufișurilor, dintre frunzele de păducel, din partea de dinspre Dunăre, s-a auzit deodată un chiot prelung, ca un semnal, urmat de un tropot de cai și de alte urlete, tot atât de ascuțite, crengile s-au despicat și, pe neașteptate, în câmpul deschis, în apropiere de sciți, s-a ivit deodată un grup de geți, toți călări pe cai, toți înarmați cu sulițe și cu topoare, conduși de „razd„-ul de la Gostinu, care însă - din pricină că nimeni nu-i anunțase despre activitatea de apărare -, nefiind corelați cu nici o altă ceată, și neavând nici un plan de bătălie, nu știau ce să facă și se agitau pe loc, strunindu-și caii într-un fel de roată și amenințând dintr-o clipă în alta să se arunce asupra convoiului de sciți.

Izbucnirea lor pătimașă a fost atât de surprinzătoare încât parcă i-a paralizat pe toți, atât pe sciți, care, totuși, s-au oprit și s-au întors cu fața spre ei, pregătindu-se să primească lupta așa, neorganizați, cât, mai ales, pe geți, în rândurile cărora, deși stăteau pitiți printre tufișuri, aproape că s-a observat cum s-a întins deruta, făcându-i pe toți să se încordeze pentru a ataca la nimereală. Și totuși, în clipa aceea cumplită, „razd”-ul de la Frătești, inițiatorul strategiei de bătălie, nu s-a pierdut cu firea ci, deși nici nu luase în calcul sosirea conducătorului de la Gostinu, cu oamenii săi, nici nu vorbise cu el, a țâșnit, la rândul său, dintre tufișuri, călare pe un armăsar bălțat, însoțit de trei sau de patru apropiați, a răcnit la supușii săi să stea pe loc, a țipat și la cei de la Gostinu să se liniștească, apoi, foarte sigur pe sine, cu lancea însă înălțată în aer, a toleranță și a invitație la parlamentări, s-a oprit doar la cinci sau șase metri de sciți, într-o atitudine care semnifica de la sine că dorea să le vorbească.

În același timp, suveranul de la Bălănoaia, cu luptătorii săi, a ieșit și el dintre arbuști, dar, înțelegând că omul călare pe armăsarul bălțat nu voia ca războinicii lor să se confrunte cu sciții, atâta vreme cât aceia nu le făcuseră nimic, ci să se învoiască, s-a oprit, de asemenea, pe marele tăpșan înverzit, jucându-și calul, din zăbale, sub el. Iar regele scit a priceput mesajul; coborând greoi din rădvan, înalt, mătăhălos, între două vârste, cu barba roșcată și cu părul cărămiziu, cu mantia roșie cusută cu fir de aur, dar cu spada persană vârâtă împăciuitor în teacă, el le-a făcut semn gărzilor din jurul său - care, deși surprinse inițial, se regrupaseră, ridicând lăncile ca pentru atac și potrivindu-și scuturile mai către piept -, poruncindu-le să se potolească, apoi s-a sucit către convoi și a răcnit, pe limba lui, câteva cuvinte. Pe urmă s-a întors din nou cu fața spre geți, înaintând chiar câțiva pași, dându-le de înțeles că era dispus să-i asculte. 

„Razd”-ul de la Frătești l-a privit un moment, a cumpănit, apoi s-a apropiat de el, s-a înclinat, așteptând, așa călare pe armăsar, ca regele scit să se încline și el, după care, cu o mulțime de gesturi, arătând când către sine, când către oamenii săi, când către regiunea din jurul său, când, în sfârșit, către convoiul oprit în drum, l-a invitat, îndemnându-l din ochi, să îi răspundă ce urmărea. Regele scit, la rândul său, a chibzuit un răstimp, poate pentru a nu se exprima greșit, apoi, tot prin semne, a arătat întâi spre convoi, apoi spre lunca Dunării și apoi spre pământ, a poposire, repetând gesturile de nenumărate ori și comunicând, în felul acesta - precum a priceput conducătorul get -, că erau doar în trecere, nu voiau război, dar că, înainte de a continua să meargă spre sud, unde porniseră, aveau mare nevoie de a se așeza undeva, să se refacă. Iar locul acela urma să și-l aleagă nu într-o așezare de geți, nici pe pășunile lor, ci cât mai departe de localități, undeva în lunca fluviului, unde să nu producă  nimănui nici un rău.

„Razd”-ul de la Frătești, pricepând, din atitudinea binevoitoare a celuilat suveran (despre care, totuși, știa că nu-i stătea în fire), că sciții, evitând a se angaja într-o confruntare cu ei, aveau un scop cu bătaie mai lungă - cel mai probabil, dacă, acolo unde se vor stabili, le va merge prost, să se înapoieze pe același drum -, s-a liniștit, apoi, mai pricepând încă și că regele scit nu voia a strica de la început relațiile cu o seminție cu care poate vor trebui să coabiteze, a înclinat calm din cap și a încuviințat. 

Și, într-adevăr, multe sute de ani mai târziu, istoricul Vasile Pârvan, descoperind, în apropiere de satul Bălănoaia, pe un teren folosit dintotdeauna pentru culturi, un cazan de bronz - sau un „lipnic” -, cu caracteristici grecești, a demonstrat că, totuși, artefactul, datând din secolele 10 - 6 î.Hr., aparținuse unui trib de sciți (fiind ori confecționat de ei, sub influența elenă, ori, mai puțin probabil, cumpărat de la negustorii greci), și se pierduse acolo, pradă pământului care l-a acoperit, cu prilejul unuia dintre cele trei valuri de migrație efectuate de sciți „pe valea Dunării în sus, prin câmpia munteană, prin Oltenia și prin Banat, dincolo de Dunăre și Sava, către Marea Adriatică”. Dar la fel de adevărat e că, tot potrivit lui Vasile Pârvan, pe de o parte, Geția a fost locuită, pe întreaga perioadă numită Hallstatt, „de aceeași populație ca și în bronzul III” - sau de geții proveniți din pelasgii sosiți cândva de la Marea Egee -, iar pe de alta - conform aceluiași Vasile Pârvan -, așa cum au indicat mormintele de până în secolul 7 î.Hr., că sciții au mai trecut prin ținuturile din lunca Dunării, aducând cu ei și înrădăcinând practica înhumării cadavrelor. (Până atunci, îndeosebi pe vremea vechilor pelasgi, până prin mileniul 3 î.Hr., geții, de asemeni își îngropaseră morții; după sosirea cucutenienilor însă au început - conform cultului instituit de aceia - să-i incinereze, ambele obiceiuri coexistând un timp, pentru ca, în cele din urmă, datorită sciților, să înceapă din nou să-i înmormânteze).

Sciții însă nu soseau întotdeauna pașnic; când simțeau că „razd”-ul e moale, sau când nu intenționau să-și întindă tabăra pe lângă așezările gete, omorau tot ce întâlneau în calea lor și jefuiau toate localitățile prin care treceau. De aceea, ca să-i descurajeze și, când nu li se puteau împotrivi, pentru a-i determina să își vadă de drum, geții s-au obișnuit cu vremea ca, atunci când năvăleau cotropitorii, să-și incendieze satele și, în funcție de anotimp, să-și aprindă holdele, iar ei, cu familiile, cu turmele, cu cirezile și cu tot avutul îngrămădit în căruțe, să se refugieze în Codrii Vlăsiei.

Capitolul 2: Coloniile

Cam în aceeași vreme când sciții, deși nestatornici, se insinuau în lunca Dunării, unde stăteau mai mult sau mai puțin, și de unde năvăleau asupra diferitelor așezări, pentru a le prăda - sau, altminteri spus, tot prin secolul 6 î.Hr. -, o corabie elenă cu coloniști, însoțită de un vas de război cu infanteriști marini, sosită din Heracleea pontică, a acostat la țărmul Mării Negre, iar oicistul, după ce a îngropat brazda tradițională de pământ natal în sol și a binecuvântat ținutul, plătind tributul către „razd”-ul autohton, a pus piatra de temelie a unei localități, pe care a botezat-o Callatis (cunoscută, mai târziu, ca Mangalia). Mișcați, supușii săi au ridicat antrepozite, au înălțat prăvălii și au construit locuințe, apoi, aducând ulei și vin, și vase de Milet, pictate magnific, și covoare din același oraș, și ceramică de Naucratis, și porțelanuri de Rhodos, și sticlărie din Samos și din Corint, și obiecte de lux din Atena, au început să le vândă, prin schimburi de mărfuri sau pe monede (cu care, de altfel, indigenii s-au familiarizat ușor), geților și sciților de primprejur. Iar pentru că negustoria le-a mers din plin, și s-au îmbogățit rapid - încât unii dintre ei, deși stăteau la Callatis, și-au construit reședințe și în alte părți ale lumii -, peste o sută de ani - sau prin secolul 5 î.Hr. -, au mai înființat o colonie, la Tomis (sau la Constanța), inspirându-i și pe alți compatrioți să îi imite și să întemeieze și ei colonii, întâi la Dionysopolis, apoi la Balcic, apoi din ce în ce mai departe, spre sud, pe țărmul însorit al Mării Negre, la Odessos, la Mesembria, la Apollonia și la Tyras.

Din colonii, alte nave grecești, însoțite de infanteriști marini, preluau mărfurile și, plecând pe Dunăre, le plasau cu mare profit, angrosiștilor sau particularilor, în toată Geția. Dar, pentru că era atât de rentabil, foarte curând negustorii greci nu s-au mai limitat doar la a face comerț pe apă ci - potrivit mai multor istorici și arheologi, între care s-a remarcat Vasile Pârvan -, și-au ales ca punct de plecare litoralul Mării Negre, unde aveau depozite, și și-au trasat o rută care, trecând pe la Carsium, le permitea căruțelor cu cai de povară, încărcate cu mărfuri, precum și călăreților ca, după o călătorie efectuată atât pe uscat, cât și - foarte puțin - pe apă, să ajungă în Câmpia Munteniei în doar câteva ore de mers.

La vadul Dunării, care trebuia traversat - dar, probabil, și în alte puncte, considerate (mai târziu) a fi de frontieră -, se plătea un bir, încasat de un fel de funcționar vamal racolat dintre sclavi, apoi convoiul își vedea de drum. Nu există indicii că, pe teritoriul getic, vânzarea de sclavi s-ar fi practicat în masă; dar ea ființa și, în lipsa dovezilor, e de presupus că se desfășura cu precădere pe litoral, unde grecii își livrau robii, îndeosebi, marilor „curți domnești” din zonă, eliberându-se astfel de riscurile de a-i transporta prin ținut. Drumul continua apoi - conform probelor descoperite la Spiru Haret, la Piua Petrii și la Stăncuța, dar și de vasele casnice dezgropate la Făcăieni, la Lunca, la Ograda, la Spiru Haret, la Piscul Crăsanilor și la Bereteștii de Jos - pe valea Ialomiței, prin Piscul Crăsani și, în lunca Dunării, trecea pe la Giurgiu, apoi pe la Zimnicea și ducea mai departe, spre Calafat și spre alte localități.

La Giurgiu, mărfurile sosite cu caravanele se vindeau în „târg” - sau în „obor” -, de unde, în cea mai mare parte, erau preluate de negustorii autohtoni, care, de asemeni, formând convoaie, le transportau și le desfăceau în interiorul țării. La fel însă se întâmpla și cu mărfurile aduse cu navele comerciale, care, abia ajunse la schelă, erau cărate pe mal, evaluate, echivalate și îngrămădite în căruțele negustorești, pentru a lua apoi drumul dealurilor sau al marilor munți. Însă, pentru că cereri de produse grecești existau permanent, formulate atât de geții din Giurgiu, cât și de cei de la Slobozia, de la Remuș, de la Bălănoaia, de la Frătești, de la Daia, de la Gostinu, de la Braniștea, de la Oinacu, precum și din așezările vecine, de unde oamenii veneau periodic și regulat la târg, o mare parte din mărfurile exportate de greci se vindeau chiar acolo, în oborul vetust, de pe locul viitorului turn construit de turci, într-o aglomerație și într-o hărmălaie de nedescris. Se ofereau și se cumpărau de toate: arme, unelte, podoabe, obiecte de lux, iar amatorii, la fel, aparțineau celor mai diverse categorii sociale, așa încât pe tăpșanul împrăfoșat, plin de vite și de cereale, de căruțe și de bagaje, care mirosea a grâne și a sudoare de cal, se vedeau mai toată ziua atât țărani trudiți, cu chipurile bărboase asprite de vânturi, cât și slugi ale nobililor din împrejurimi, dar și preoți, și robi, și oameni liberi, și militari. Or, toată această forfotă lucrativă i-a inspirat pe negustorii greci, care, foarte curând, s-au deprins să-și adapteze marfa la cerințele pieței: astfel, deși ei nu purtau pantaloni - ci doar tunicile lor colorate, și mantiile lungi, prinse cu fibule pe piept -, observând că geții se îmbrăcau cu ițari, au comandat croitorilor lor loturi întregi de nădragi de pânză, mai strâmți sau mai largi, frumos vopsiți, pe care le-au vândut cu mare succes îndeosebi aristocraților și slujitorilor lor. De asemenea, un extraordinar dever au făcut cu sandalele, pe care le cumpărau mai ales soțiile simandicoase de nobili, laolaltă, desigur, cu lungile rochii grecești, cu podoabele de aur și de argint și cu sulimanurile pentru gătit.

Prin urmare - precum cu pertinență avea să remarce, mai târziu, Vasile Pârvan -, „încă din secolul 6 î.Hr.” geții și sciții de la Marea Neagră, dar și din nordul Dunării, au fost „adânc pătrunși de cultura greacă și căsătoriile între principii barbari și femei grece, ori fiice de regi barbari și mari șefi greci erau un lucru comun”. Ceea ce înseamnă, nici mai mult, nici mai puțin, că nobilii geți - dar și slujbașii lor, siliți să se ocupe zilnic cu aprovizionarea, luând astfel contact cotidian cu negustorii eleni - au început să învețe a vorbi grecește -, poate nu exemplar, și nici conform regulilor gramaticale, dar oricum suficient pentru a se înțelege atât cu soții sau cu soțiile lor, cât și cu comercianții greci.

Din pricina perisabilității materialelor utilizate la scris însă, și a vitregiei istoriei gete, nu s-a păstrat nici o dovadă a vreunei însemnări făcute de indigeni; însă, cu toate acestea, datorită influenței tot mai evidente a negustorilor eleni, exercitată asupra autohtonilor cu prilejul expedițiilor lor comerciale - devenită, de altfel, vizibilă încă de când prospectorii au acostat la Giurgiu -, e de presupus că sistemul de notare adoptat atunci (probabil cu caracter elen), s-a păstrat intact, și s-a îmbunătățit pe parcurs, devenind, poate, un precursor al scrisului de mai târziu. (De mirare ar fi tocmai ca scrisul să nu fi existat, în condițiile în care în Geția „razd”-ii, sau regii, aveau curți domnești, cu înalți funcționari angajați, iar principii - potrivit lui Vasile Pârvan - se căsătoreau în mod obișnuit cu femei din înalta societate greacă; or, la vremea aceea, grecii se delectau citind „Iliada” și „Odiseea”, create de celebrul Homer, sau recitau versuri din „Munci și zile”, compuse de Hesiod).

Nu numai aristocrații și slujbașii domnești interacționau însă cu comercianții eleni, ci și pescarii, și meșteșugarii, și militarii, dar și agricultorii, din sânul cărora întotdeauna se ridicau indivizi mai bogați, dornici atât să se emancipeze, cât și să se singularizeze dintre cei din jur. Iar dovada a furnizat-o tot Vasile Pârvan, care, descoperind, pe un










Capitolul 3: Războinicii






















Capitolul 4: Celții




















Capitolul 5: Romanii



















Capitolul 6: Geții
















Capitolul 7: Unificatorul
























Capitolul 8: Trădarea


























Capitolul 9: Lumina




















Capitolul 10: Soldații















Capitolul 11: Retragerea




















Capitolul 12: Episcopul





















Capitolul 13: Hunii




















Capitolul 14: Cetatea

